Det Økonomiske og Sociale Udvalgs udtalelse om »Kommissionens forslag til Europa-Parlamentets og Rådets direktiv om ændring af Rådets direktiv 74/60/EØF om tilnærmelse af medlemsstaternes lovgivning vedrørende motordrevne køretøjers indre indretning (kabinens indre, bortset fra indvendige førerspejle, betjeningsorganers udformning, tag eller skydetag, ryglæn og sædebagsider)« () (98/C 407/10)

Rådet for Den Europæiske Union besluttede den 15. maj 1998 under henvisning til EF-traktatens artikel 100 A at anmode om Det Økonomiske og Sociale Udvalg udtalelse om det ovennævnte emne.

Det forberedende arbejde henvistes til ØSU's Sektion for Industri, Handel, Håndværk og Tjenesteydelser, som udpegede Edoardo Bagliano til ordfører. Sektionen vedtog sin udtalelse den 8. juli 1998.

Det Økonomiske og Sociale Udvalg vedtog på sin 357. plenarforsamling af 9. og 10. september 1998, mødet den 9. september 1998, følgende udtalelse med 61 stemmer for og 1 imod, mens 2 stemte hverken for eller imod.

1. Indledning

1.1. Rådets direktiv 74/60/EØF (), der senere er ændret ved Kommissionens direktiv 78/632/EØF (), indeholder forskrifter for den indre indretning af personbiler (dvs. køretøjer af den internationale klasse M1).

1.2. Forskrifterne skal begrænse omfanget af de kvæstelser, som fører eller passagerer kan pådrage sig, hvis de ved en kraftig opbremsning eller frontal kollision slynges mod kabinens indre. De tekniske forskrifter i bilagene definerer de områder i kabinen, som fører eller passagerer kan ramme (f.eks. det område, som knæet kan støde ind i; det område, hovedet kan ramme). For disse områder fastsættes specifikke bestemmelser om krumningsradius med det mål at undgå farlige fremspringende dele, samt krav til energiabsorption for at begrænse skadevirkningen, hvis fører eller passagerer støder mod indre dele i kabinen.

1.3. Direktiv 74/60/EØF, som Kommissionen foreslår ændret og ajourført, er et af de særdirektiver, der er nødvendige for at opfylde målet om EF-typegodkendelse af det enkelte køretøj som fastsat i rammedirektivet 70/156/EØF () og senere ændringer (det trådte i kraft den 1.1.1996 for nye typer godkendelser og den 1.1.1998 for nyregistrering).

2. Kort gennemgang af Kommissionens forslag

2.1. Formålet med Kommissionens forslag er i direktiv 74/60/EØF at indføje bestemmelser vedrørende el-drevne sideruder, oplukkelige tagsystemer og kabineadskillelser for at imødegå den fare, som især børn kan blive udsat for ved lukning af disse kabinedele.

2.2. Forslaget indeholder bl.a. følgende bestemmelser:

- elektrisk drevne ruder, oplukkelige tagsystemer og adskillelser må kun kunne lukkes, når visse betingelser er opfyldt (f.eks. kun når tændingsnøglen er anbragt i tændingslåsen);

- hvis ovennævnte brugskrav ikke er opfyldt, skal de nævnte kabinedele være forsynet med automatisk genåbning, som aktiveres, når de under lukningen møder en vis modstand;

- afbrydere skal være anbragt således, at der er mindst mulig fare for utilsigtet lukning, og afbryderne for de bageste sideruder skal kunne afbrydes af en afbryder, som kun kan betjenes fra førersædet;

- fjernbetjeninger må ikke være farlige, dvs. de må kun kunne lukke elektrisk drevne ruder inden for en vis maksimal afstand fra køretøjet;

- instruktionsbogen skal indeholde alle de anvisninger, der er nødvendige for en sikker anvendelse af disse anordninger.

2.3. Forslaget indeholder endvidere ændringer af administrativ art for at tilpasse EF-typegodkendelsesattesten til ovennævnte rammedirektiv 70/156/EØF om godkendelse af motorkøretøjer og senere ændringer af dette direktiv.

2.4. Desuden udvides anvendelsesområdet for direktiv 74/60/EØF med de her foreslåede ændringer, således at det kommer til at omfatte alle motorkøretøjer af klasse M, N og O, selvom de tekniske forskrifter foreløbig udelukkende gælder for køretøjer af klasse M1.

2.5. Kommissionen foreslår, at de nye bestemmelser anvendes:

- fra 1. oktober 1999 for alle nye køretøjstyper;

- fra 1. oktober 2000 for alle fabriksnye køretøjer.

3. Bemærkninger og konklusioner

3.1. ØSU gør opmærksom på, at der er 10 direktiver om forskellige aspekter af den »passive sikkerhed« omkring motorkøretøjer. De omhandler dels bestemmelser om foranstaltninger, der skal træffes (f.eks. direktiv 74/60/EØF om den indre indretning), om anordninger, der skal indføres [f.eks. direktiv 96/36/EF om sikkerhedsseler ()] og om gennemførelse af kollisionsprøvning [f.eks. direktiv 96/79/EF om frontal kollision ()] for at beskytte fører og passagerer ved bilulykker. Da der findes så mange forskellige direktiver på dette område, er ØSU bange for, at der ved spredte indgreb såsom ajourføring af disse direktiver ikke tages hensyn til det enhver tid gældende krav om prioritering af behovene. Når det gælder sikkerhed - især for personer - er der faktisk mere presserende problemer (f.eks. skolebusser, handicaptransport, airbag).

ØSU opfordrer derfor Kommissionen til at følge en overordnet og samordnet strategi, når den tager initiativer på sikkerhedsområdet i overensstemmelse med grønbogen om sikkerhed »Kommissionens meddelelse om bedre færdselssikkerhed i EU: program for 1997-2001« ().

3.2. Eftersom anordninger til automatisk åbning og lukning af bilruder, skydetage eller indre adskillelser bliver stadig mere udbredte, kan ØSU kun bifalde de nye bestemmelser, Kommissionen foreslår, omend de ikke hører til de mest hastende. Faktisk kan disse anordninger forårsage kvæstelser, hvis de håndteres uforsigtigt. Direktivforslaget skal derfor opfattes som en foranstaltning, der lægger op til producentens ansvar for konstruktionen af disse kabinedele og betjeningsanordningerne samt for vejledningen af forbrugerne.

3.3. ØSU håber, at Kommissionens meddelelse om færdselssikkerheden i EU, der nævnes i punkt 3.1, snart udmøntes i konkrete tiltag fra Kommissionens side, og i særdeleshed at forslaget til direktiv om tekniske krav til bussers konstruktion færdigbehandles (). Dette forslag indeholder bl.a. bestemmelser, der skal sikre handicappedes adgang til disse transportmidler.

3.4. ØSU henleder opmærksomheden på den uklare formulering af artikel 2, stk. 3, som fastsætter datoen for, hvornår bestemmelser vedrørende registrering af fabriksnye biler træder i kraft. Det er ikke helt klart, om denne dato gælder for alle køretøjstyper, der er omfattet af direktivet, og altså ikke kun for motorkøretøjer af klasse M1, som bestemmelserne i bilag I alene er rettet mod. Det foreslås derfor at lade andet led i artikel 2, stk. 3, udgå, fordi det er overflødigt og kan give anledning til misforståelser.

Bruxelles, den 9. september 1998.

Tom JENKINS

Formand for Det Økonomiske og Sociale Udvalg

() EFT C 149 af 15.5.1998, s. 10.

() EFT L 38 af 11.2.1974.

() EFT L 206 af 29.7.1978.

() EFT L 42 af 23.2.1970.

() EFT L 178 af 17.7.1996.

() EFT L 18 af 21.1.1997.

() KOM(97) 131 endelig udg. af 9.4.1997.

() Forslag til Europa-Parlamentets og Rådets direktiv om særlige bestemmelser for køretøjer, der anvendes til personbefordring og har flere end otte siddepladser ud over førerens plads, og om ændring af Rådets direktiv 70/156/EØF, KOM(97) 276 af 18.6.1997, EFT C 17 af 20.1.1998.